Hátt í 80 prósent þeirra sjúklinga sem nú eru á bráðamóttöku Landspítalans hafa lokið meðferð þar og bíða eftir að komast á aðrar deildir. Yfirlæknir segir ástandið farsakennt og hvetur nýjan heilbrigðisráðherra til að leysa úr vandanum.
Á bráðamóttöku Landspítala eru 36 rúm. Nú skömmu fyrir hádegi höfðu 28 sjúklingar þar lokið meðferð og biðu eftir að komast á aðrar deildir, að sögn Hjalta Más Björnssonar yfirlæknis á bráðamóttöku.
Landspítali er ekki með mönnuð pláss til þess að veita þessu fólki legudeildarþjónustu á öðrum deildum. Og þetta gerir okkur erfitt eða ómögulegt að veita jafn góða og fljóta þjónustu og við viljum við þá fjölmörgu slösuðu og bráðveiku sem leita til okkar. Ég veit ekki til þess að þetta sé neins staðar svona í siðuðum ríkjum
Þetta er smánarblettur á íslensku samfélagi og þetta er eitthvað sem verður að breyta því ástandið er hreinlega farsakennt á Landspítalanum í dag.
Og það er eitthvað sem við höfum fulla trú á að ný ríkisstjórn muni ekki láta viðgangast lengur.
Í stjórnarsáttmála ríkisstjórnarinnar segir að staða og hlutverk Landspítalans verði styrkt og sérstök áhersla lögð á uppbyggingu bráðamóttöku.
Það var ánægjulegt að sjá þetta í stjórnarsáttmálanum en við getum ekki sagt að við höfum séð þess nein merki um að það hafi skilað sér aðgerðir sem bæti stöðuna á bráðamóttöku.
Er eitthvað sem þú vilt segja við nýjan heilbrigðisráðherra?
Já, ég vil bara hvetja nýjan heilbrigðisráðherra til að leysa úr stöðunni í innlagnarmálum þannig að við getum veitt fólki eðlilega bráðaþjónustu á bráðamóttöku Landspítala.
Yfirlæknir á bráðamóttöku Landspítala hvetur nýjan heilbrigðisráðherra til að leysa úr vanda deildarinnar. Í 28 af 36 rúmum á deildinni liggur fólk sem hefur lokið meðferð en kemst ekki á aðrar deildir vegna skorts á starfsfólki. 